《送余侍讲还乡》
明代·杨荣

西昌有佳士，力学工文章。才名动江右，驰誉翰墨场。

科第膺妙选，秘阁蒙恩光。制作播当时，古人相颉顽。

金石谐雅奏，干莫发光芒。优游玉堂署，意气独轩昂。

论议振风采，英声重辉煌。朅来偶婴疾，归思何遑遑。

陈辞伏阙下，承恩还故乡。征帆挂薰风，祖饯潞水傍。

眷言成远别，握手心徊徨。倒此双玉壶，相劝各尽觞。

怀思向何处，万里吴云长。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。